
 Στις Πρώτες Βοήθειες και στην ΚΑΡΠΑ εκπαιδεύθηκαν οι εργαζόμενοι του Δήμου Κιλκίς 
Μαθήματα ζωής παρέδωσαν στους εργαζομένους στις κοινωνικές δομές και στους δημοτικούς υπαλλήλους του Δήμου Κιλκίς  οι εκπαιδευτές και διασώστες του ΕΚΑΒ Κιλκίς  παρέχοντάς τους έναν περιεκτικό οδικό χάρτη για τις Πρώτες Βοήθειες, ώστε να είναι σε θέση να βοηθήσουν τους συνανθρώπους τους αλλά και να βοηθηθούν οι ίδιοι σε περίπτωση κινδύνου.
Οι εκπαιδευτές και διασώστες του ΕΚΑΒ Αναστάσιος Βαμβάκας και Ανδρέας Ναστούλας, ανταποκρινόμενοι στην πρόσκληση του Δήμου Κιλκίς, ενημέρωσαν σήμερα, τους εργαζομένους στο Συνεδριακό Κέντρο Κιλκίς για το πως μπορούν να διαχειριστούν επείγοντα περιστατικά που απειλούν τη ζωή ενός ανθρώπου, με κύρια εστίαση στην αλυσίδα της επιβίωσης και των σταδίων που αυτή περιλαμβάνει (ταχεία αναγνώριση και κλήση για βοήθεια στο 166 ή στο 112, ταχεία έναρξη καρδιοαναπνευστικής αναζωογόνησης με θωρακικές συμπιέσεις και εμφυσήσεις, ταχεία απινίδωση για επανεκκίνηση της καρδιάς και φροντίδα για την αναζωογόνηση) προκειμένου να τον κρατήσουν στη ζωή μέχρι τη διακομιδή του από ασθενοφόρο στο πλησιέστερο Νοσοκομείο.
Η θεωρητική εκπαίδευση συμπληρώθηκε από πρακτική άσκηση για την καρδιοαναπνευστική αναζωογόνηση με τη χρήση προπλάσματος και αυτόματου εξωτερικού απινιδωτή.
Χρήσιμες συμβουλές δόθηκαν από τα στελέχη του ΕΚΑΒ για την αντιμετώπιση της πνιγμονής, της επιληψίας και της καρδιοπνευμονικής ανάνηψης σε βρέφη και παιδιά.
Η ενημερωτική εκδήλωση του Δήμου Κιλκίς, η οποία ανακλά το ενδιαφέρον του για την ενίσχυση της ασφάλειας και υγιεινής στον χώρο εργασίας και στην κοινότητα  πραγματοποιήθηκε με αφορμή την Πανελλήνια Ημέρα του Επισκέπτη Υγείας.
Μαζί με τους εργαζομένους την παρακολούθησαν και η Αντιδήμαρχος Αικατερίνη Γιαννακούλα – Ζιούτα και η Διευθύντρια της υπηρεσίας Στέλλα Ξάκη. 
Ο Δήμος Κιλκίς ευχαριστεί θερμά τους διασώστες και εκπαιδευτές του ΕΚΑΒ Αναστάσιο Βαμβάκα και Ανδρέα Ναστούλα για την άμεση ανταπόκρισή τους στην πρόσκλησή του καθώς και για την επιμόρφωση που προσέφεραν στους εργαζομένους του Δήμου στις Πρώτες Βοήθειες, που είναι κρίσιμης σημασίας για τη διάσωση της ανθρώπινης ζωής.      
